**Vrednovanje u virtualnoj učionici geografije**

Sukladno dokumentu Upute za vrednovanje i ocjenjivanje u virtualnom okruženju do sada smo pratili i opisno bilježili aktivnost učenika. I dalje će naglasak biti na formativnom vrednovanju.

Imajući u vidu da je cilj vrednovanja povratna informacija učenicima o njihovom učenju, te vrednovanje usvojenosti bitnih sadržaja i ishoda učenja, planiramo vrednovanje provoditi putem aplikacija Wizer.me i Forms, a po potrebi i u dogovoru s učenicima putem videokonferencija.

Kriteriji I elementi ocjenjivanja u nastavi geografije će se korigirati .

Elementi ocjenjivanja ishoda učenja za geografiju dogovoreni su i usklađeni na nacionalnoj razini i to su:

1. geografska znanja,

2. geografsko istraživanje i vještine

3. kartografska pismenost

**GEOGRAFSKA ZNANJA**

Ovim elementom provjerava se postignuta razina kompetencija učenika-poznavanje i primjena ključnih pojmova, stupanj usvojenosti ishoda učenja (obrazovnih postignuća), a indikator su točnost i kvaliteta odgovora, reakcija na postavljeno pitanje, samostalnost.

**GEOGRAFSKO ISTRAŽIVANJE I VJEŠTINE**

Kod ovog elementa ocjenjuje se učenikova sposobnost uočavanja pojava i procesa te povezivanje obrađenih nastavnih sadržaja općenito ili sa ostalim nastavnim temama ili predmetima. Također se ocjenjuje sposobnost samostalnog izvođenja zaključaka pri analizi geografskih problema te povezivanje naučenog sa životnom praksom.

Kroz nastavu geografije učenici trebaju usvojiti i praktične vještine kao što suorijentacija u prostoru, izrada grafičkih priloga (reljefnih profila, tematskih karata, dijagrama), analizirati grafičke priloge, primijeniti statističke i grafičke metode. Provjeravati će se kognitivne vještine (analiza grafičkih priloga...), točnost, preciznost, samostalnost, preglednost, primjena statističkih i grafičkih metoda, prezentacijske vještine i sl.

**KARTOGRAFSKA PISMENOST**

Provjerava se orijentacija učenika na geografskoj karti, čitanje i interpretacija sadržaja karata te pravilno pisanje geografskih imena.

U virtualnoj učionici geografije uglavnom će se vrednovati usvojenost geografskih vještina i kartografska pismenost.

Poseban naglasak biti će na samostalnom radu učenika, izrada prezentacija i sl, tj. usvojenost geografskih vještina.

Vrednovati će se aktivnost učenika preko diskusija i domaćih zadaća. Svaki učenik će na taj način dobiti bar jednu ocjenu.

Izrada plakata, prezentacija, projekata i istraživačkog rada prema unaprijed utvrđenim smjernicama također će se vrednovati sumativno. Za svaki zadatak učenici će dobiti unaprijed pripremljene kriterije vrednovanja specifično izrađene za određeni zadatak.

Pisane provjere provodit će se putem aplikacija Wizer.me i Forms

**Vrednovanje rezultata pisane provjere (kviz)**

Ocjena odličan ( 5 ) – (90% - 100%)

Ocjena vrlo dobar ( 4 ) – (76% - 89%)

Ocjena dobar ( 3 ) - (63% - 75%)

Ocjena dovoljan ( 2 ) – (50% - 62%)

Ocjena nedovoljan ( 1 ) – (0% – 49%)

**Vrednovanje aktivnosti**

**Odličan (5)** – učenik redovito i u potpunosti izvršava svoje obaveze, poštuje pravila rada i upute. Samostalno i logično objašnjava geografske procese i pojave i samostalno rješava probleme. Učenik poštuje rokove za izvršavanje zadataka i sve radne listiće predaje na vrijeme, a 90% radnih listića je riješeno potpuno i točno. Objašnjava sadržaje vlastitim primjerima, razlikuje bitno od nebitnog. Aktivan/a na svakom satu, svojim zalaganjem sat učini zanimljivim. Stalno i kreativno koristi obvezne i dodatne nastavne sadržaje.

**Vrlo dobar (4)** – učenik uglavnom redovito izvršava svoje obaveze, poštuje većinu pravila i uputa za rad. Učenik uglavnom poštuje rokove za izvršavanje zadataka. Više od 80% pregledanih listića predano je na vrijeme. 80 – 90 % predanih radnih listića riješeno je potpuno i točno. Uz malu pomoć nastavnika objašnjava geografske pojave i procese, te rješava probleme. uz potpitanja i navođenje od strane učitelja, razlikuje bitno od nebitnog.

**Dobar (3)** – učenik povremeno izvršava svoje obaveze, ponekad ne poštuje dogovorena pravila i upute za rad. Učenik kasni s predajom većine (više od 60 %) zadataka. Učenik uopće nije predao 1 radni listić. Predani listići učenika uglavnom su točno riješeni. Prepoznaje osnovne geografske pojave i procese, ali ih ne zna samostalno obrazložiti. Uz navođenje učitelja povezuje naučeno gradivo, uočava veze između uzroka i posljedica.

**Dovoljan (2)** – učenik površno izvršava svoje obaveze, ne pridržava se dogovorenih pravila i uputa za rad. Učenik ne poštuje rokove za izvršavanje zadataka. Učenik uopće nije predao 2 i više radnih listića. Predani radni listići učenika nisu riješeni potpuno. Prepoznaje osnovne geografske pojave i procese, te s teškoćom povezuje naučeno gradivo.

**Nedovoljan (1)** – učenik ne izvršava svoje obaveze, ne pridržava se uputa za rad i ne pokazuje interes za geografske sadržaje. Ne zna i ne povezuje gradivo, pogrešno objašnjava i ne razumije smisao. Učenik ne predaje zadatke i time ne poštuje rokove. Učenik ne izvršava svoje obaveze u virtualnoj učionici i za to nema opravdanje.